PMIndiaData/PMIndiaSum huggingface dataset:
दादरा नगर हवेलीला पंतप्रधान उद्या भेट देणार

पंतप्रधान नरेंद्र मोदी उद्या दादरा नगर हवेलीची राजधानी सिल्व्हासाला भेट देणार आहेत. आपल्या दौऱ्यात पंतप्रधान सायली इथे वैद्यकीय महाविद्यालयाचे भूमीपूजन करतील. दमण आणि दीव तसेच दादरा आणि नगर हवेली इथे विविध विकास प्रकल्पांच्या उद्‌घाटनपर पट्टिकेचे अनावरण पंतप्रधान करणार आहेत. एम आरोग्य ॲपचे पंतप्रधान उद्‌घाटन करतील त्याचबरोबर दादरा नगर हवेलीत घरा-घरातून कचरा गोळा करुन, त्याचे पृथक्करण करणे आणि घनकचऱ्यावरच्या प्रक्रियेचे पंतप्रधान डिजिटल उद्‌घाटन करतील. केंद्र शासित प्रदेशाचे माहिती तंत्रज्ञान धोरणही पंतप्रधान जारी करतील. प्रधानमंत्री जन आरोग्य योजना आणि वन हक्क लाभार्थींना पंतप्रधानांच्या हस्ते प्रशस्तीपत्रांचे वाटप केले जाईल. सिल्व्हासा इथे वैद्यकीय महाविद्यालय उभारण्यात आल्यानंतर दादरा, नगर हवेली तसेच दमण आणि दीवसह आजुबाजुच्या परिसरात आरोग्य सुविधा वाढणार आहेत. दोनही केंद्रशासित प्रदेशांच्या विद्यार्थ्यांना याचा विशेष लाभ होणार आहे. यामुळे डॉक्टरांची उपलब्धता वाढणार असून, विद्यार्थ्यांसाठी वैद्यकीय शिक्षण सुविधाही अधिक उपलब्ध होणार आहेत. वैद्यकीय महाविद्यालय, वैद्यकीय, निमवैद्यकीय महाविद्यालयातल्या विद्यार्थ्यांसाठी वसतीगृहे आणि निवासी इमारतीसाठी 210 कोटी रुपयांची तरतूद करण्यात आली आहे.
पंडित मदनमोहन मालविय यांच्या जयंतीनिमित्त पंतप्रधानांकडून अभिवादन

पंडित मदनमोहन मालविय यांच्या जयंतीनिमित्त पंतप्रधान नरेंद्र मोदी यांनी त्यांना अभिवादन केलं आहे. पंडित मदनमोहन मालविय यांच्या जयंतीनिमित्त त्यांचे स्मरण. भारताच्या इतिहासावर त्यांचा अविस्मरणीय प्रभाव आहे. शिक्षण क्षेत्रातले त्यांचे बहूमल्य योगदान आणि देशभक्ती सदैव स्मरणात राहील, असे पंतप्रधानांनी म्हटले आहे.
केंद्र सरकारी तसेच केंद्र सरकारच्या संस्थांमधील अनुभवी डॉक्टरांना शिक्षण, क्लिनिकल/सार्वजनिक आरोग्य उपक्रमांच्या अंमलबजावणीत स्थानांतरण करण्याच्या प्रस्तावाला मंत्रिमंडळाची मंजुरी

केंद्र सरकारी तसेच केंद्र सरकारच्या संस्थांमधील अनुभवी डॉक्टरांना शिक्षण, क्लिनिकल/सार्वजनिक आरोग्य उपक्रमांच्या अंमलबजावणीतील स्थानांतरण करण्याच्या प्रस्तावाला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मंजुरी देण्यात आली. केंद्रीय आरोग्य सेवा आणि इतर मंत्रालये/विभाग/केंद्र सरकारच्या संस्थांमधल्या डॉक्टरांनी 62 वर्ष पूर्ण झाल्यानंतर वैद्यकीय सेवेत आपली हातोटी असणाऱ्या क्षेत्रात विशेषत्वाने काम करावे यासाठी हा निर्णय आहे. यासाठी 15 जून 2016 ला केंद्रीय मंत्रिमंडळाच्या बैठकीत घेण्यात आलेल्या निर्णयात सुधारणा केली जाईल. जेणेकरुन हा निर्णय प्रभावीपणे अंमलात आणतांना अनुभवलेल्या अडचणींवर तोडगा काढता येईल. मुख्य परिणाम : यामुळे वैद्यकीय शिक्षण, क्लिनिकल, रुग्ण सेवा आणि राष्ट्रीय आरोग्य उपक्रमांच्या अंमलबजावणीसाठी अधिक अनुभवी डॉक्टर उपलब्ध होतील तसेच अधिकाधिक केंद्र सरकारी डॉक्टरांमध्ये नेतृत्व विकास आणि क्षमता बांधणी होईल. लाभार्थी : या निर्णयामुळे रुग्ण/क्लिनिकल केअर, वैद्यकीय अध्यापन आणि राष्ट्रीय आरोग्य उपक्रमांच्या अंमलबजावणीसाठी अनुभवी डॉक्टर उपलब्ध होऊन समाजाला मोठ्या प्रमाणात लाभ होईल. हा लाभ तळागाळापर्यंत पोहोचेल. पृष्ठभूमी : केंद्रीय आरोग्य सेवेसहित देशातील डॉक्टरांची कमी दूर करण्यासाठी केंद्रीय मंत्रिमंडळाने 15 जून 2016 च्या बैठकीत केंद्रीय आरोग्य सेवेतील डॉक्टरांच्या सेवा निवृत्तीची वयोमर्यादा वाढवून 65 वर्ष करायला मंजुरी दिली. त्यानंतर केंद्रीय मंत्रिमंडळाने 27 सप्टेंबर 2017 ला रेल्वे, आयुष, केंद्रीय विद्यापीठांसहित अन्य मंत्रालये/विभागांमधल्या डॉक्टरांच्या सेवानिवृत्तीची वयोमर्यादा 65 केली. मात्र वैद्यक क्षेत्रातील गाभा असलेल्या क्लिनिकल/रुग्ण निगा/वैद्यकीय महाविद्यालयात अध्ययन/सार्वजनिक आरोग्य उपक्रमांची अंमलबजावणी यात 62 वर्षावरील ज्येष्ठ डॉक्टरांच्या सेवेची गरज भासत होती.
पंतप्रधानांच्या हस्ते शिक्षण भवन आणि विद्यार्थी भवनच्या पायाभरणीचा समारंभ संपन्न

पंतप्रधान नरेंद्र मोदी यांच्या हस्ते आज गुजरातमधल्या अदलान इथल्या अन्नपूर्णा धाम ट्रस्ट येथे शिक्षण भवन आणि विद्यार्थी भवनाचा पायाभरणी समारंभ झाला. प्रत्येक काळात उद्‌भवलेल्या समस्या सोडवण्यासाठी समाजाने पुढाकार घेण्याची समृद्ध परंपरा भारतात असल्याचे पंतप्रधानांनी यावेळी उपस्थितांना संबोधित करतांना सांगितले. शिक्षण आणि सिंचन सुविधा सुधारण्यासाठी सर्व समाज एकत्रित असल्याचा उल्लेखही पंतप्रधानांनी केला. अशा सामाजिक उपक्रमांमुळे लोकांचा मोठा फायदा झाल्याचे ते म्हणाले. सरदार वल्लभभाई पटेल यांचे स्मरण करून पंतप्रधान म्हणाले की, सहकार क्षेत्रासाठीचे सरदार पटेल यांचे प्रयत्न कधीही विसरता येणार नाही. गुजरातमधल्या जनतेने अन्न प्रक्रिया उद्योगाकडे लक्ष देण्याचे आवाहन पंतप्रधानांनी केले. शेतकरी आणि उद्योगांना अशा मूल्यवर्धित उपक्रमांमुळे फायदा होईल असे ते म्हणाले. अन्नपूर्णा धाम ट्रस्टने सर्वांसाठी संपन्नता आणि लिंग समानता यासाठी समाजाला बळ दिले असल्याचे पंतप्रधानांनी या अन्नपूर्णा यांना आदरांजली अर्पण करताना सांगितले.
करुणानिधी यांच्या निधनाबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी के. करुणानिधी यांच्या निधनाबद्दल दु:ख व्यक्त केले आहे. “करुणानिधी यांच्या निधनामुळे तीव्र दु:ख झाले. देशातल्या सर्वात ज्येष्ठ नेत्यांपैकी ते एक होते. त्यांच्या निधनामुळे आपण व्यापक जनाधार असलेला नेता, ऊर्जा देणारा विचारवंत, निपुण लेखक आणि गरीब व वचिंतांच्या कल्याणासाठी जीवन वाहून घेतलेली समर्पित व्यक्ती गमावली आहे. प्रादेशिक आशा आकांक्षाबरोबरच राष्ट्रीय प्रगतीसाठीही ते तत्पर होते. तामिळी जनतेच्या कल्याणासाठी ते कटिबद्ध होते आणि तामिळनाडूचा आवाज प्रभावीपणे उमटावा यासाठी ते कार्यरत होते. करुणानिधी यांच्याबरोबर संवाद साधण्याची संधी मला अनेकदा मिळाली. धोरणांबाबतची त्यांची समज आणि सामाजिक कल्याणावरचा त्यांचा भर वैशिष्ट्यपूर्ण होता. लोकशाही मूल्यांच्या संरक्षणासाठी ते ठामपणे उभे राहिले. आणीबाणीला त्यांनी केलेला तीव्र विरोध कायम संस्मरणात राहील. करुणानिधी यांच्या कुटुंबाच्या आणि त्यांच्या अगणित समर्थकांच्या दु:खात मी सहभागी आहे. देशाला आणि विशेषत: तामिळनाडूला त्यांची उणीव नेहमी जाणवेल. त्यांच्या आत्म्याला शांती लाभो.” असे पंतप्रधानांनी आपल्या शोकसंदेशात म्हटले आहे.
कोरियाला प्रयाण करण्यापूर्वी पंतप्रधानांचे निवेदन

प्रजासत्ताक कोरियाचे राष्ट्राध्यक्ष मून जे-इन यांच्या आमंत्रणावरुन कोरियाला भेट देत आहे. कोरियाला मी दुसऱ्यांदा भेट देत असून, राष्ट्राध्यक्ष मून यांच्यासोबतची ही माझी दुसरी शिखर परिषद आहे. गेल्या वर्षी जुलै महिन्यात राष्ट्राध्यक्ष मून जे-इन आणि प्रथम महिला किम जुंग-सूक यांचे भारतात स्वागत करतांना आम्हाला खूप आनंद झाला होता. माझा दौरा हे आम्ही दोघेही आपल्या संबंधांना देत असलेल्या महत्वाचे प्रतिबिंब आहे. प्रजासत्ताक कोरियाला आम्ही महत्वाचा मित्र मानतो. या देशाबरोबर आमची विशेष धोरणात्मक भागिदारी आहे. मित्र लोकशाही देश म्हणून भारत आणि प्रजासत्ताक कोरिया यांच्यातली मूल्ये समान आहेत आणि क्षेत्रिय आणि वैश्विक शांततेबाबत दोघांचे दृष्टिकोन समान आहेत. मित्र अर्थव्यवस्था म्हणून आमच्या गरजा आणि जमेच्या बाजू एकमेकांना पूरक आहेत. ‘मेक इन इंडिया’, ‘स्टार्ट अप इंडिया’ आणि ‘क्लिन इंडिया’ उपक्रमात कोरिया हा आमचा महत्वाचा भागिदार आहे. विज्ञान आणि तंत्रज्ञान क्षेत्रातले आमचे सहकार्य प्रोत्साहनपर असून, प्राथमिक ते प्रगत विज्ञानापर्यंतच्या टप्प्यावर आम्ही संयुक्त संशोधन करत आहोत. आमच्या दोन्ही देशांमधले नागरिकांचे संबंध आणि आदानप्रदान हा आमच्या मैत्रीचा भक्कम पाया आहे. गेल्या वर्षी नोव्हेंबर महिन्यात अयोध्येत झालेल्या दीपोत्सवात आपला विशेष प्रतिनिधी म्हणून प्रथम महिला किम जुंग सूक यांना पाठवण्याचा राष्ट्राध्यक्ष मून यांचा निर्णय आमच्या हृदयाला स्पर्शून गेला. आमच्या संबंधातली दृढता आणि वैविध्य आमचे ॲक्ट इस्ट धोरण आणि प्रजासत्ताक कोरियाचे नवे दक्षिणात्य धोरण यांच्यातल्या मिलापामुळे अधिक दृढ झाले आहे. ‘नागरिक, समृद्धी आणि शांतता यासाठी भविष्यकालामुख भागीदारी’ म्हणून आमचे संबंध अधिक दृढ करण्याचा निश्चय आम्ही केला आहे. या दौऱ्यादरम्यान राष्ट्राध्यक्ष मून यांच्या सोबतच्या चर्चेबरोबरच मी उद्योजक, विविध क्षेत्रातील मान्यवर आणि भारतीय समुदायाच्या नागरिकांना भेटणार आहे. ही महत्वाची भागीदारी अधिक बळकट करण्यासाठी हा दौरा साहाय्यक ठरेल, असा मला विश्वास आहे.
कुलदीप नय्यर यांच्या निधनाबद्दल पंतप्रधानांकडून शोक

ज्येष्ठ पत्रकार आणि राज्यसभेचे माजी सदस्य कुलदीप नय्यर यांच्या निधनाबद्दल पंतप्रधान नरेंद्र मोदी यांनी शोक व्यक्त केला आहे. ‘स्पष्ट आणि निर्भीडपणे आपली मते मांडणारे नय्यर यांच्या कार्याचा काही दशकांपर्यंत विस्तार राहिला. आणीबाणीविरुद्धचा त्यांचा ठाम पवित्रा, जनसेवा आणि उत्तम भारतासाठीची कटिबद्धता सदैव स्मरणात राहील. त्यांच्या निधनाबद्दल शोकसंवेदना’ असे पंतप्रधानांनी म्हटले आहे.
स्कीईंग स्पर्धेतील आंतरराष्ट्रीय पदक विजेती अंचल ठाकूरचे पंतप्रधानांकडून अभिनंदन

पंतप्रधान नरेंद्र मोदी यांनी तुर्कस्थानमध्ये झालेल्या एफआयएस आंतरराष्ट्रीय स्कीईंग स्पर्धेत भारता पहिले आंतरराष्ट्रीय पदक मिळवून देणाऱ्या अंचल ठाकूरचे अभिनंदन केले आहे. “स्कीईंग मध्ये आंतरराष्ट्रीय पदक पटकावून छान कामगिरी केली आहे. तुर्कस्थानमधील एफआयएस आंतरराष्ट्रीय स्कीईंग स्पर्धेत तुमच्या ऐतिहासिक कामगिरीचा सर्व देशाला अभिमान आहे. तुमच्या भविष्यातील कामगिरीसाठी खूप शुभेच्छा”, असे पंतप्रधानांनी सांगितले.
संयुक्त राष्ट्र हवामान बदल परिषदेत भारताच्या द्वितीय द्वैवार्षिक अद्ययावत अहवाल सादरीकरणास मंत्रिमंडळाची मंजुरी

संयुक्त राष्ट्र हवामान बदल परिषदेत भारताच्या द्वितीय द्वैवार्षिक अद्ययावत अहवाल सादरीकरणास आज केंद्रीय मंत्रिमंडळाने मंजुरी दिली. द्वितीय द्वैवार्षिक अद्ययावत अहवालात पाच प्रमुख घटक आहेत. राष्ट्रीय परिस्थिती, राष्ट्रीय हरित वायू, शामक कृती, वित्त, तंत्रज्ञान आणि क्षमता बांधणी गरजा व प्राप्त साहाय्य आणि देशांतर्गत देखरेख, पडताळणी व्यवस्था. राष्ट्रीय स्तरावर तयार करण्यात आलेल्या विविध प्रकारच्या अभ्यासानंतर द्वैवार्षिक अद्ययावत अहवाल तयार करण्यात आला आहे.
राष्ट्रीय डिजिटल संचार धोरण-2018 ला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने राष्ट्रीय डिजिटल संचार धोरण-2018 ला आणि “डिजिटल संचार आयोग”म्हणून दूरसंचार आयोगाच्या पुनर्रचनेला मंजुरी दिली. परिणाम:- एनडीसीपी-2018 एक व्यापक , लवचिक आणि किफायतशीर डिजिटल संचार पायाभूत रचना आणि सेवांच्या स्थापनेद्वारे नागरिकांच्या आणि उद्योगांच्या माहिती आणि संचारविषयक गरजा पूर्ण करून डिजिटलरित्या सक्षम अर्थव्यवस्था आणि समाजातील भारताच्या परिवर्तनाला मदत करत आहे. “ग्राहक केंद्री” आणि “वापर प्रणित” एनडीसीपी –2018 यामुळे नवीन कल्पना आणि नवकल्पना निर्माण होतील ज्या 5 जी, आयओटी, एम 2 एम इत्यादीसारखे प्रगत तंत्रज्ञान सुरु झाल्यानंतर भारताच्या दूरसंचार क्षेत्राचे व्यवस्थापन करतील. उद्दिष्टे:- धोरणाची प्रमुख उद्दिष्टये : · सर्वाना ब्रॉडबँड सेवा · डिजटल संचार क्षेत्रात 40 लाख अतिरिक्त रोजगार निर्माण करणे · देशाच्या स्थूल राष्ट्रीय उत्पादनात डिजिटल संचार क्षेत्राचे योगदान 6 वरून 8 टक्क्यांपर्यंत वाढवणे · आयटीयूच्या आयसीटी विकास निर्देशांकात भारताला अव्वल 50 देशात स्थान मिळवून देणे · जागतिक मूल्य साखळीतील भारताचे योगदान वाढवणे आणि · डिजिटल सार्वभौमत्व सुनिश्चित करणे 2022 पर्यंत ही उद्दिष्ट्ये साध्य करायची आहेत. वैशिष्ट्ये:- · प्रत्येक नागरिकाला 50 एमबीपीएस प्रमाणे सार्वत्रिक ब्रॉडबँड जोडणी पुरवणे · सर्व ग्रामपंचायतींना 2020 पर्यंत 1 जीबीपीएस आणि 2022 पर्यंत 10 जीबीपीएस जोडणी पुरवणे · सर्व दुर्गम भागात जोडणी सुनिश्चित करणे · डिजिटल संचार क्षेत्रात 100 अब्ज डॉलर्सची गुंतवणूक आकर्षित करणे · नवीन युगातील कौशल्य निर्माण करण्यासाठी एक लाख मनुष्यबळ प्रशिक्षित करणे · आयओटी परिसंस्थेचा विस्तार 5 अब्ज कनेक्टेड डिव्हाईस पर्यंत करणे · खासगीपणा, स्वायत्तता आणि पर्यायाने संरक्षण करण्यासाठी डिजिटल संचारासाठी व्यापक माहिती संरक्षण व्यवस्था निर्माण करणे रणनीती:- · राष्ट्रीय फायबर प्राधिकरणाची निर्मिती करून राष्ट्रीय डिजिटल ग्रीड स्थापन करणे · सर्व नवीन शहरे आणि महामार्ग रस्ते प्रकल्पांमध्ये सामायिक सर्विस डक्त आणि युटिलिटी कॉरिडॉर्स स्थापन करणे · केंद्र, राज्य आणि स्थानिक संस्थांमध्ये खर्च आणि मुदतीच्या प्रमाणीकरणासाठी एकत्रित संस्थात्मक यंत्रणा निर्माण करणे · मंजुरीतील अडथळे दूर करणे आणि · ओपन ऍक्सेस नेक्स्ट जनरेशन नेटवर्क विकसित करणे
प्रधानमंत्री आवास योजनेच्या लाभार्थ्यांचा पंतप्रधानांच्या उपस्थितीत सामूहिक ई गृहप्रवेश

गुजरातमधल्या वलसाड जिल्ह्यातल्या जुझवा गावात पंतप्रधान नरेंद्र मोदी यांच्या उपस्थितीत प्रधानमंत्री अवास योजना (ग्रामीण)च्या लाभार्थ्यांचा सामूहिक गृहप्रवेश झाला. राज्यातल्या 26 जिल्ह्यातल्या लाभार्थींकडे एक लाखाहून जास्त घरे सुपूर्द करण्यात आली. विविध जिल्ह्यातले लाभार्थी वलसाड जिल्ह्यातल्या मुख्य कार्यक्रमाशी व्हिडिओ लिंकद्वारे जोडण्यात आले होते. त्यातल्या काही लाभार्थींशी पंतप्रधानांनी संवाद साधला. दीनदयाळ उपाध्याय ग्रामीण कौशल्य विकास योजना, मुख्यमंत्री ग्रामोदय योजना आणि राष्ट्रीय ग्रामीण उपजीविका, अभियान यासह विविध विकास योजनांच्या निवडक लाभार्थींना पंतप्रधानांच्या हसते प्रशस्तीपत्र आणि नियुक्तीपत्र देण्यात आली. महिला बँक सहाय्यकांना नियुक्ती पत्र आणि मिनी एटीएमचे वाटपही पंतप्रधानांच्या हस्ते करण्यात आले. रक्षा बंधनाचा सण जवळ आला असे नमूद करून सुमारे एक लाख महिलांना त्यांच्या नावाचे घर मिळाले याबद्दल समाधान व्यक्त करतानाच ही रक्षाबंधनाची भेट असल्याचे पंतप्रधान म्हणाले. नवे घर, नवी स्वप्ने घेऊन येते आणि त्या स्वप्नांची पूर्तता करण्यासाठी त्या कुटुंबाला नवा उत्साहही देते असे ते म्हणाले. ई गृहप्रवेशाच्यावेळी पाहिलेली ही घरे उत्तम दर्जाची दिसत असून मध्यस्थ नसल्यामुळेच हे शक्य झाल्याचे पंतप्रधानांनी सांगितले. 2022 पर्यंत ‘सर्वांसाठी घर’ या केंद्र सरकारच्या उद्दिष्टाचा पंतप्रधानांनी पुनरुच्चार केला. राजकारणी लोकांनी बांधलेल्या ऐटबाज घरांची चर्चा आधीपासून होत असे मात्र आता काळ बदलला असून गरीबांना त्यांची स्वत:ची घरे मिळत आहेत असे पंतप्रधान म्हणाले. गरीबांना त्यांचे स्वत:चे घर, वीज, स्वच्छ पेयजल, स्वयंपाकासाठी स्वच्छ ऊर्जा पुरवून त्यांच्या जीवनात परिवर्तन घडवण्यासाठी सरकार कसे कार्यरत आहे याचा तपशील पंतप्रधानांनी दिला. अस्तोले पाणी पुरवठा योजनोचे भूमीपूजन पंतप्रधानांनी केले. ही पाणी पुरवठा योजना म्हणजे अभियांत्रिकी निर्मितीतला चमत्कार आहे असे सांगून पेयजल, लोकांना विविध आजारांपासून बचाव करते.
पंतप्रधान उद्या सार्वजनिक प्रशासनातील सर्वोत्कृष्ट कामगिरीसाठी देण्यात येणारे पुरस्कार प्रदान करणार आणि नागरी सेवकांना संबोधित करणार

पंतप्रधान नरेंद्र मोदी उद्या 21 एप्रिल रोजी नवी दिल्लीतील विज्ञान भवन येथे जिल्हे/अंमलबजावणी संस्था आणि अन्न केंद्रीय आणि राज्य संघटनांना निवडक प्राधान्य कार्यक्रम आणि अभिनव कल्पनांच्या प्रभावी अंमलबजावणीसाठी सार्वजनिक प्रशासनातील सर्वोत्कृष्ट कामगिरीचे पुरस्कार प्रदान करतील. जिल्हे आणि केंद्र आणि राज्य सरकारांच्या संघटनांनी नागरिकांच्या कल्याणासाठी केलेल्या अतुलनीय कामगिरीची दखल घेऊन त्यांना सन्मानित करण्याच्या उद्देशाने सार्वजनिक प्रशासनातील सर्वोत्कृष्ट कामगिरीसाठी पंतप्रधान पुरस्कारांची स्थापना करण्यात आली. या पुरस्कारासाठी निवडण्यात आलेले चार प्राधान्य कार्यक्रम : 1) पंतप्रधान पीक विमा योजना 2) डिजिटल भरणा करायला प्रोत्साहन 3) पंतप्रधान आवास योजना-शहरी आणि ग्रामीण आणि 4) दीन दयाल उपाध्याय ग्रामीण कौशल्य योजना. याशिवाय जिल्ह्यांसह केंद्रीय, राज्य संघटनांसाठी नवोन्मेष पुरस्कार देखील आहेत. चार प्राधान्य कार्यक्रमांसाठी यंदा 11 पुरस्कार दिले जाणार असून दोन पुरस्कार केंद्र/राज्य सरकारच्या संघटनांना नावीन्यपूर्ण संशोधनासाठी दिले जातील. यापैकी एक पुरस्कार महत्वाकांक्षी जिल्ह्याला दिला जाईल. यावेळी पंतप्रधान दोन पुरस्कारांचे प्रकाशन करतील. “न्यू पाथवेज” हे पुस्तक निवडक प्राधान्य कार्यक्रम आणि नाविन्यपूर्ण संशोधनाच्या अंमलबजावणीवरील यशोगाथांचा संग्रह आहे. तर “ॲस्पिरेशनल डिस्ट्रिक्ट्स : अनलॉकिंग पोटेन्शिअल्स” हे महत्वाकांक्षी जिल्ह्यांच्या परिवर्तनासाठी आखण्यात आलेल्या धोरणांवर आधारित आहे.
पंतप्रधान नरेंद्र मोदी यांच्याकडून अटलबिहारी वाजपेयी यांना वाढदिवसाच्या शुभेच्छा

पंतप्रधान नरेंद्र मोदी यांनी माजी पंतप्रधान अटलबिहारी वाजपेयी यांना वाढदिवसाच्या शुभेच्छा दिल्या आहेत. आमचे लाडके अटलजी यांना जन्मदिनाच्या शुभेच्छा. त्यांच्या असामान्य आणि दृष्ट्या नेतृत्वाखाली भारत अधिक विकसित झाला आणि जागतिक स्तरावर भारताची प्रतिष्ठा उंचावली. त्यांना उत्तम आरोग्य लाभावे, अशी प्रार्थनाही पंतप्रधानांनी केली आहे.
अहमदाबाद येथे व्हायब्रंट गुजरात जागतिक शिखर परिषद 2019 च्या पार्श्वभूमीवर पंतप्रधानांनी घेतली उझबेकिस्तानच्या राष्ट्रपतींची भेट

व्हायब्रंट गुजरात जागतिक शिखर परिषद 2019 च्या पार्श्वभूमीवर आज पंतप्रधान नरेंद्र मोदी आणि उझबेकिस्तानचे राष्ट्रपती शौकत मिर्झीयोयेव यांची द्विपक्षीय बैठक पार पडली. तत्पूर्वी राष्ट्रपती मिर्झीयोयेव यांच्या नेतृत्वाखाली उच्च अधिकार प्राप्त प्रतिनिधी मंडळ काल गांधीनगर येथे दाखल झाले. गुजरातचे राज्यपाल ओ.पी.कोहली यांनी त्यांचे स्वागत केले. बैठकीदरम्यान पंतप्रधानांनी राष्ट्रपती मिर्झीयोयेव आणि त्यांच्या प्रतिनिधी मंडळाचे गुजरातमध्ये स्वागत केले. राष्ट्रपती मिर्झीयोयेव यांच्या 30 सप्टेंबर-1 ऑक्टोबर 2018 दरम्यान भारत भेटीचे पंतप्रधानांनी स्मरण केले आणि त्या दौऱ्यादरम्यान घेण्यात आलेल्या विविध निर्णयांच्या प्रगती आणि अंमलबजावणीबाबत समाधान व्यक्त केले. या दौऱ्यात गुजरात आणि उझबेकिस्तानच्या अंदीजान प्रांतादरम्यान झालेल्या सहकार्यावरील सामंजस्य कराराचा उल्लेख करतांना पंतप्रधानांनी उझबेकिस्तान प्रतिनिधी मंडळात अंदीजान प्रांताचे राज्यपाल उपस्थित असल्याची दखल घेत उभय देशांमधील संबंध अधिक दृढ होतील अशी आशा व्यक्त केली. उझबेकिस्तानमधील समरकंद येथे 12-13 जानेवारी 2019 रोजी परराष्ट्र मंत्रालय स्तरावरील पहिल्या भारत-मध्य आशिया चर्चेसाठी राष्ट्रपती मिर्झीयोयेव यांनी दिलेल्या समर्थनाबद्दल पंतप्रधानांनी त्यांचे आभार मानले. या बैठकीत अफगाणिस्तानमधील शांतता आणि विकासाला सहकार्य करण्याबाबत महत्वपूर्ण चर्चा झाली होती. राष्ट्रपती शौकत मिर्झीयोयेव यांनी व्हायब्रंट गुजरात शिखर परिषदेत सहभागी होण्याचे निमंत्रण दिल्याबद्दल पंतप्रधानांचे आभार मानले. भारताकडून गुंतवणुकीला उझबेकिस्तानचे सर्वोच्च प्राधान्य असून माहिती तंत्रज्ञान, शिक्षण, औषध निर्मिती, आरोग्य सेवा, शेती आणि पर्यटन ही उझबेकिस्तानची भारताबरोबर संभाव्य सहकार्यासाठी प्राधान्य क्षेत्रे असल्याचे त्यांनी पंतप्रधानांना सांगितले. पहिल्या भारत-मध्य आशिया चर्चेच्या यशस्वी निष्कर्षांबद्दल राष्ट्रपती मिर्झीयोयेव यांनी पंतप्रधानांचे अभिनंदन केले. मध्‍य आशिया प्रांतावर भारताचा सकारात्मक प्रभाव आणि अफगाणिस्तानात शांतता नांदावी यासाठी सहभागी देशांची संयुक्त इच्छा यातून दिसून येते. भारताच्या उर्जेच्या गरजा पूर्ण करण्यासाठी युरेनिअमचा दीर्घकालीन पुरवठा करण्याबाबत भारतीय अणुऊर्जा विभाग आणि उझबेकिस्तानच्या नोवोई मिनरल्स ॲण्ड मेटलर्जिकल कंपनीदरम्यान करार उभय नेत्यांच्या उपस्थितीत करण्यात आला. उझबेकिस्तानमधील गृहनिर्माण आणि सामाजिक पायाभूत प्रकल्पांना अर्थसहाय्य करण्यासाठी भारत सरकारकडून दिल्या जाणाऱ्या 200 दशलक्ष अमेरिकन डॉलर्सच्या कर्जासंदर्भात भारताची एक्झिम बँक आणि उझबेकिस्तान सरकार यांच्यात करण्यात आलेल्या कराराचे उभय नेत्यांनी स्वागत केले. राष्ट्रपती मिर्झीयोयेव यांच्या भारत दौऱ्यादरम्यान पंतप्रधान नरेंद्र मोदी यांनी या 200 दशलक्ष अमेरिकन डॉलर्सच्या कर्जाची घोषणा केली होती.
भारतीय सनदी लेखापरीक्षण संस्‍था व इन्स्टिट्यूट ऑफ सर्टिफाईड पब्लिक अकौंटटंस, आयर्लंड दरम्यानच्या 2010 मधील तसेच नवीन परस्पर मान्यता कराराला (एमआरए) मंत्रिमंडळाची मंजुरी

भारतीय सनदी लेखापरीक्षण संस्‍था व इन्स्टिट्यूट ऑफ सर्टिफाईड पब्लिक अकौंटटंस, आयर्लंड दरम्यान वर्ष 2010 मध्ये स्वाक्षरी करण्यात आलेल्या तसेच नवीन परस्पर मान्यता कराराला (एमआरए) मंत्रिमंडळाने मंजुरी दिली आहे. पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळ बैठकीत हा निर्णय घेण्यात आला. हा करार, भारत व आयर्लंड मधील लेखापरीक्षणातील ज्ञान, व्यावसायिकता व बौद्धिक विकास यांमधील परस्पर सहकार्याला पूरक व्हावा, संबंधित सदस्यांना त्यांची आवड जोपासता यावी, तसेच दोन्ही देशातील या व्यवसायाच्या सकारात्मकतेत वाढ व्हावी यासाठी करण्यात आला आहे. प्रभाव: हा करार दोन्ही पक्षांच्या सदस्यांना देशामध्ये उत्तम कामाच्या संधी उपलब्ध करून देईल व नवीन बाजारपेठांच्या मागणीची पूर्तता करण्यासाठी आपल्या व्यापाराचे कार्यक्षेत्र वाढविण्यास मदत करेल. पार्श्वभूमी: भारतीय सनदी लेखापरीक्षण संस्‍था (आयसीएआय) ही भारतामध्ये चार्टर्ड अकौंटंट व्यवसाय नियंत्रित करण्यासाठी भारतीय संसद अधिनियम द चार्टर्ड अकाउंटंट अॅक्ट, 1949 अंतर्गत स्थापन झालेली एक संवैधानिक संस्था आहे. तर इन्स्टिट्यूट ऑफ सर्टिफाईड पब्लिक अकौंटटंस ही आयर्लंड मधील मुख्य आयरिश लेखापरीक्षण विषयक संस्थांपैकी एक आहे; ज्यामध्ये 5000 अधिक सदस्य व विद्यार्थी आहेत.
पंतप्रधान उद्या देशभरातील शेतकऱ्यांशी थेट संवाद साधणार

पंतप्रधान नरेंद्र मोदी उद्या सकाळी साडे नऊ वाजता व्हिडीओ ब्रिजच्या माध्यमातून देशभरातील शेतकऱ्यांशी थेट संवाद साधणार आहेत. यामुळे त्यांना शेतकऱ्यांचे म्हणणे थेट ऐकण्याची संधी मिळणार आहे. शेतकऱ्यांचे उत्पन्न दुप्पट करण्याशी संबंधित विविध उपक्रमांबाबत चर्चा करणार आहेत. कृषी विज्ञान केंद्राची सामान्य सेवा केंद्रे, दूरदर्शन, डीडी किसान आणि आकाशवाणीवरुन हा कार्यक्रम थेट प्रसारीत केला जाईल. सुमारे 2 लाख सामान्य सेवा केंद्रे आणि 600 कृषी विज्ञान केंद्रे व्हिडिओ ब्रिजच्या माध्यमातून जोडली जातील. नरेंद्र मोदी ॲपच्या माध्यमातून जनतेला पंतप्रधानांशी संवाद साधता येईल.
राष्ट्रीय सफाई कर्मचारी आयोगामध्ये उपाध्यक्ष आणि सदस्य अशी दोन पदे निर्माण करायला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने राष्ट्रीय सफाई कर्मचारी आयोगामध्ये उपाध्यक्ष आणि सदस्य अशी दोन पदे निर्माण करायला मंजुरी दिली आहे. या निर्णयामुळे आयोगाचे कामकाज पूर्ण क्षमतेने होईल तसेच सफाई कर्मचाऱ्यांच्या कल्याण आणि विकासाचे उद्दिष्ट पूर्ण करणे शक्य होईल.
चीनला रवाना होण्यापूर्वी पंतप्रधानांचे निवेदन

पंतप्रधान नरेंद्र मोदी 27 आणि 28 एप्रिलला चीनमधल्या वुहान इथे भेट देणार आहेत. चीनला रवाना होण्यापूर्वी पंतप्रधानांनी केलेले निवेदन – चीनचे राष्ट्राध्यक्ष शी जिनपिंग यांच्यासमवेत अनौपचारिक शिखर बैठकीसाठी 27-28 एप्रिल रोजी चीनमधल्या वूहानला मी भेट देत आहे. द्विपक्षीय आणि जागतिक महत्वाच्या विविध मुद्यांवर जिनपिंग आणि मी विचार विमर्श करणार आहोत. भविष्यातली आणि सद्य जागतिक परिस्थितीच्या संदर्भात राष्ट्रीय विकासासाठीचे आमचे दृष्टीकोन आणि प्राधान्य यावरही चर्चा होणार आहे. धोरणात्मक आणि दीर्घकालीन संदर्भाच्या दृष्टीकोनातून भारत-चीन संबंधाच्या विकासाचा आढावाही घेणार असल्याचे पंतप्रधानांनी म्हटले आहे.
नाताळनिमित्त पंतप्रधानांकडून जनतेला शुभेच्छा

पंतप्रधान नरेंद्र मोदी यांनी नाताळनिमित्त जनतेला शुभेच्छा दिल्या आहेत. मेरी ख्रिस्मस, प्रभू ख्रिस्तांच्या उदात्त शिकवणीचे आपण स्मरण करु या. हा सण समाजात आनंद आणि सलोखा वृद्धिंगत करणारा ठरो, अशी आशा पंतप्रधानांनी व्यक्त केली आहे.
नगर गॅस वितरण 9व्या टप्प्याच्या कामाच्या शुभारंभाची पंतप्रधानांच्या हस्ते पायाभरणी

नवी दिल्लीतल्या विज्ञानभवन येथे पंतप्रधान नरेंद्र मोदी यांच्या हस्ते आज नगर गॅस वितरणच्या (सीजीडी) 9व्या बोलीतील कामांसाठी व्हिडिओ कॉन्फरन्सिंगद्वारे पायाभरणी झाली. पंतप्रधानांनी 10 व्या नगर गॅस वितरण बोलींच्या फेरीचा प्रारंभही केला. सीजीडी बोलींच्या 9व्या फेरीअंतर्गत 129 जिल्ह्यात नगर गॅस वितरण जाळे उभारण्यासाठी कामाची सुरुवात झाल्याचे, पंतप्रधानांनी यावेळी सांगितले. सीजीडी बोलींच्या 10 व्या फेरीनंतर 400 हून अधिक जिल्हे, नगर गॅस वितरण जाळ्यांतर्गत येतील. सुमारे 70 टक्के लोकसंख्येसाठी हे जाळे उपलब्ध होईल, असे पंतप्रधानांनी सांगितले. देश आता गॅस आधारित अर्थव्यवस्थेकडे वाटचाल करत आहे. यावर जोर देत पंतप्रधान म्हणाले की, गॅस आधारित अर्थव्यवस्थेच्या सर्व पैलूंवर केंद्र सरकार लक्ष देत आहे. यासाठी देशात पायाभूत सुविधा बळकट करण्यासाठी केंद्र सरकारने उचललेल्या विविध पावलांची, विशेषत: एलएनजी टर्मिनल्सची संख्या वाढवणे, राष्ट्रव्यापी गॅस ग्रीड आणि नगर गॅस वितरण जाळ्याची निर्मिती याबाबत मोदी यांनी माहिती दिली. स्वच्छ ऊर्जेसाठी गॅस आधारित अर्थव्यवस्थेची भूमिका पंतप्रधानांनी उलगडून सांगितली. स्वच्छ ऊर्जेसाठी सीजीडी जाळे महत्वाची भूमिका बजावेल. स्वच्छ ऊर्जेसाठी केंद्र सरकारचे प्रयत्न व्यापक आहेत, असे त्यांनी सांगितले. स्वच्छ ऊर्जेसाठी इथेनॉल संमिश्रण, संपीडित जैववायू संयंत्रे, एलपीजी अधिकाधिक लोकांपर्यंत उपलब्ध होणे, वाहनांसाठी बीएस-6 इंधन सुरु करणे यासारख्या विविध उपक्रमांचा उल्लेख पंतप्रधानांनी यासंदर्भात केला. गेल्या 4 वर्षात 12 कोटींहून अधिक लोकांना एलपीजी जोडणी देण्यात आली आहे. शहरांमध्ये गॅस नेटवर्कसमुळे नवी परिसंस्था निर्माण झाली असून, यामुळे गॅस आधारित उद्योगांना सक्षम केले आहे, युवा पिढीसाठी रोजगार निर्माण केला आहे आणि नागरिकांचे जीवन सुलभ केले आहे, असे पंतप्रधानांनी सांगितले. स्वच्छ ऊर्जा आणि गॅस आधारित अर्थव्यवस्थेची उद्दिष्टे पूर्ण करण्यासाठी सरकार प्रयत्न करत राहील. अशी उद्दिष्टे पूर्ण करणे केवळ आपल्यासाठीच आवश्यक नसून, संपूर्ण मानवता आणि भावी पिढ्यांसाठी ते आवश्यक आहेत, असे पंतप्रधानांनी सांगितले.
जागतिक जैवइंधन दिवसानिमित्त आयोजित कार्यक्रमाला पंतप्रधान उपस्थित राहणार

जागतिक जैवइंधन दिवसानिमित्त उद्या नवी दिल्लीतल्या विज्ञान भवनात आयोजित कार्यक्रमाला पंतप्रधान नरेंद्र मोदी उपस्थित राहणार आहेत. कार्यक्रमात शेतकरी, शास्त्रज्ञ, उद्योजक, विद्यार्थी, खासदार, अधिकारी यांना ते संबोधित करतील. कच्च्या तेलाच्या आयातीवरील अवलंबित्व कमी करण्यात जैवइंधने साहाय्यकारी ठरु शकतात. स्वच्छ पर्यावरण, शेतकऱ्यांसाठी अतिरिक्त उत्पन्न आणि ग्रामीण भागात रोजगार निर्मिती यामध्ये जैवइंधने मोलाचे योगदान देऊ शकतात. म्हणूनच स्वच्छ भारत आणि शेतकऱ्यांचं उत्पन्न वाढीसंदर्भातील उपक्रमासह विविध सरकारी उपक्रमांमध्ये जैवइंधनाला स्थान देण्यात आले आहे. केंद्र सरकारच्या प्रयत्नांमुळे पेट्रोलमध्ये इथेनॉलच्या समावेशाचे प्रमाण वाढले आहे. 2013-14 इथेनॉल पुरवठा वर्षात ते 38 कोटी लीटर होते. 2017-18 इथेनॉल पुरवठा वर्षात ते अंदाजे 141 कोटी लीटरवर पोहोचले आहे. सरकारने जून 2018 मधील राष्ट्रीय जैवइंधने धोरणालाही मान्यता दिली आहे.
भगवान बिरसा मुंडा  यांच्या  जयंती निमित्त पंतप्रधानांचे अभिवादन

पंतप्रधान, श्री. नरेंद्र मोदी यांनी भगवान बिरसा मुंडा यांच्या जयंती निमित्त अभिवादन केले. ” भगवान बिरसा मुंडा यांच्या जयंती निमित्त मी त्यांना अभिवादन करतो. त्याचे अदम्य साहस हे आमचे प्रेरणा स्रोत आहे. भगवान बिरसा मुंडा यांच्या जीवनापासून प्रेरणा घेऊन, आम्ही आमच्या आदिवासी समुदायांच्या सशक्तीकरणासाठी कार्यरत आहोत, जे जे भारताला अभिमानास्पद आहेत “, असे पंतप्रधान म्हणाले.
गुजरातमधील अपघातात दगावलेल्यांप्रती पंतप्रधानांना शोक

गुजरातमधील रस्ते अपघातात दगावलेल्यांप्रती पंतप्रधान नरेंद्र मोदी यांनी शोक व्यक्त केला असून, त्यांच्या कुटुंबियांप्रती संवेदना व्यक्त केल्या आहेत. ‘गुजरातमध्ये रंघोलाजवळ झालेल्या रस्ते अपघातात दगावलेल्यांबद्दल मला तीव्र दु:ख वाटते. हा अपघात अतिशय दुर्दैवी अणि यातनादायी होता. अपघातात जखमी झालेले सर्व लवकरात लवकर बरे व्हावे, अशी मी प्रार्थना करतो,’ असे पंतप्रधानांनी म्हटले आहे.